El Ministeri escometrà algunes obres d'emergència  a les platges del nord de Sagunt
29 de març 2023

![](/media/a1jj4yky/img_4777_c.jpg?width=488&height=325&mode=max)

La Comissió Especial de Platges s'ha reunit este matí a l'Ajuntament de Sagunt per a posar en comú l'informe que ha enviat la Demarcació de Costes de València, del Ministeri per a la Transició Ecològica i el Repte Demogràfic, on figuren les actuacions a realitzar a les platges del municipi afectades pel temporal Isaack entre el 6 i 12 de febrer d'enguany.

En la reunió s'ha acordat sol·licitar una reunió urgent amb Costes, continuar reclamant el projecte integral de regeneració i convocar una nova comissió urgent després de tindre la reunió amb Costes o si decidixen actuar sense tindre en compte els informes municipals.

L'alcalde de Sagunt, Darío Moreno, ha manifestat que el missatge que ha donat la Comissió Especial de Platges ha sigut clar: **«Actuacions d'emergència sí, perquè les nostres platges ho necessiten de manera urgent. Però dit això, hi ha determinats aspectes que nosaltres no acceptarem. No acceptarem extraccions de material, extraccions d'arena i grava.»** També s'ha referit a la necessitat de les aportacions d'arena: **«Sí que volem actuacions relatives a l'accessibilitat de les platges i també, per descomptat, volem aportacions d'arena allà on siga possible. Però, amb l'objectiu, també, de reforçar el cordó dunar, que és una cosa que no hem vist confirmada.»**

**![](/media/fjmpslft/img_4682_c.jpg?width=745&height=492&mode=max)**

Per la seua banda, el regidor de Platges, Roberto Rovira, ha mostrat la seua disconformitat amb l'informe de Costes: **«L'anunci d'obres d'emergència per part de la Demarcació de Costes és absolutament insuficient i, a més, implica accions que no permetrem»**. El regidor remarca que és **«insuficient»** perquè s'està parlant **«de pegats novament sense tindre d'una vegada un projecte seriós de regeneració»** de les platges del municipi. No obstant això, ha reconegut la part positiva de l'informe: **«Valorem positivament accions urgents de reperfilat de les platges del nord que puguen millorar l'accessibilitat, sempre que no es retiren sediments de cap mena».**

Roberto Rovira expressa els arguments que sostenen estos rebutjos i que es deuen, d'una banda, al fet que les platges del nord són platges d'especial protecció, i a més indica que actuacions similars han tingut un efecte de regressió important. D'altra banda, a la platja del Port de Sagunt, malgrat ser platja urbana, és una platja estabilitzada, **«de gran valor ambiental i amb espais dunars en creixement»**. A més, indica que en les platges del nord hi ha presència d'un ocell protegit com el corriol camanegra. De fet, l'informe municipal indica que **«una de les majors amenaces per a este ocell protegit és precisament la maquinària pesant a les platges, sobretot en època de cria que abasta des del mes de març fins a finals del mes de juny».**

**Actuacions previstes en l'informe de la Demarcació de Costes**

A la platja de la Malva-rosa, l'informe té previst aportar arena de pedrera i de la platja del Port de Sagunt, eliminar declivis, escampar material d'aportació i perfilar una amplària limitada de platja al costat de la vora de la mar. A les platges de Corinto i Almardà, les actuacions planejades consistixen en el garbellat de sediments, amb retirada només de graves, destinant-les a la platja del Grau Vell, limitació de l'amplària de la platja, eliminació de declivis, i perfilat de la platja. D'altra banda, l'informe té previst extraure arena acomulada en la platja del Port de Sagunt, destinada a la platja de la Malva-rosa. Per a finalitzar, la costa del Grau Vell rebria, segons l'informe, grava procedent de pedrera i també del garbellat de les platges de Corinto i Almardà.

**![](/media/y0znk45k/img_4709_c.jpg?width=644&height=429&mode=max)**

*   [](http://www.facebook.com/sharer.php?u=https://aytosagunto.es/va/actualitat/el-ministeri-escometra-algunes-obres-d-emergencia-a-les-platges-del-nord-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/el-ministeri-escometra-algunes-obres-d-emergencia-a-les-platges-del-nord-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-ministeri-escometra-algunes-obres-d-emergencia-a-les-platges-del-nord-de-sagunt/ "Linked In")
*   [](mailto:?body=https://aytosagunto.es/va/actualitat/el-ministeri-escometra-algunes-obres-d-emergencia-a-les-platges-del-nord-de-sagunt/)